**Din gând în gând**

*Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

“Poate că, într-adevăr, ochii femeii iubite sunt marginea lumii.” Grigore Vieru

Din gând în gând deschid câte-o fereastră

Şi-aştept lumina să se-ntoarcă iar

Sperând că ştie drumul către mine…

Din gând în gând mai spulber un hotar

S-ajung acolo unde imposibil

Mi s-a părut cândva c-aş poposi

Şi să-mi promit că voi găsi curajul

De-a traversa abisul… Oare ştii?

Din gând în gând sărut obrajii clipei

Şi-o rog să mai rămână pentru noi

Pe o elipsă-n jurul altui soare,

Planeta s-o întoarcă înapoi.

Din gând în gând te-alung ca pe-o dilemă

Să te găsesc în mine prea curând,

Iubite, dificila mea problemă,

Eu supravieţuiesc din gând în gând.